מחלף ירקון

מחלף ירקון הוא מחלף המפגיש את כביש 5 ("חוצה שומרון") וכביש 40. הוא נמצא בצפון-מזרח פתח תקווה בסמוך לגבולה עם הוד השרון, ומצפון-מערב לראש העין. המחלף נקרא על שם נחל הירקון העובר בסמוך והוא נפתח לתנועה במאי 1997. ועדת השמות קבעה ששם המחלף יהיה "מחלף ירקונים" אך במע"ץ טענו שהשלט קטן מדי עבור שם זה ולכן קצרה את השם. בטרם הקמת המחלף היה במקום צומת שנחנך באוגוסט 1987 עם סלילת כביש 5 בקטע מצומת מורשה לכיוון אריאל.

המחלף מאפשר נסיעה רצופה על גבי גשר בכביש 5, ללא רמזורים. בכביש 40 כוללת הנסיעה רמזורים. המעבר בין הכבישים מתאפשר בכל הכיוונים.

סמוך למחלף נמצאים תחנת הרכבת פתח תקווה סגולה ומתחם מסחרי גדול הנקרא "מתחם ירקונים". באוגוסט 2018 קבע בית המשפט המחוזי מרכז כי ב-1 בינואר 2019 יפונה המתחם, שהוקם ללא היתר על קרקע חקלאית.

הערות שוליים 

ירקון
פתח תקווה: צמתים ומחלפים
הוד השרון: תחבורה
מחלפי יהלום
ירקון